text: Mand død efter lejlighedsbrand i Vejle 
  30 marts 2015 kl. 04.05
  En brand på fjerde sal i en lejlighed i Vejle fik fatale konsekvenser, da en mand på 41 år brændte inde søndag.
  En 41-årig mand er søndag afgået ved døden, da han brændte inde i en lejlighed i Vejle, oplyser Sydøstjyllands Politi.
  Politiet fik meldingen søndag klokken 17.08, og brandvæsnet rykkede straks ud til branden i en lejlighed på fjerde sal på Østerled i Vejle.
  -Man ser først noget røg fra den ene opgang, som evakueres. Så ser man, at der er ild i nabolejligheden, så ilden er åbenbart trukket over taget eller noget lignende.
  -I en lejlighed på fjerde sal finder brandvæsnet en person, som er død, siger vagtchef Jørn Lindhardt fra Sydøstjyllands Politi.
  Teknikere og retsmedicinere er tilkaldt og påbegynder arbejdet på stedet, når varmen fra branden har lagt sig, lyder det fra politiet.
  Den afdøde er en mand på 41 år, siger Jørn Lindhardt videre.
  En undersøgelse ventes at fastslå, hvad årsagen til branden er.
  Den afdødes nærmeste pårørende er blevet underrettet.
  